**Medicina cerului**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Năvalnic mă cuprinde-un cârd de gâște

Şi toate poartă-n pene dimineţi,

Iar fiecare-ncearcă să mă muşte

De gânduri, ce se urcă pe pereţi.

O logică precară-mi dă târcoale;

Mă las în voia mea. Nebănuit,

Un pescăruş de vată, foarte moale,

Se-ncumetă spre soare-n răsărit.

Cuvintele se-nfig în scoici şi pietre,

Iar pietrele lucesc sub tălpi de nor,

În valurile negre, parcă bete,

Se pierd doi irişi calzi, care mă dor.

A mai trecut o zi de mântuială,

Dezvăluindu-mi chipul auster,

Ce-mi vindecă lăuntrul de o boală

Şi-mi vindecă şi drumul către cer.

16 septembrie – 7 decembrie 2016, Constanţa